古墨行
作者：陳師道
朝代：宋

paragraphs: 秦郎百好俱第一，烏丸如漆姿如石。
巧作松身與鏡面，借美於外非良質。
潘翁拜跪摩老眼，一生再見三歎息。
了知至鑒無遁形，王家舊物秦家得。
君今所有亦其亞，伯仲小低猶子姪。
黄金白璧孰不有，古錦句囊聊可敵。
睿思殿裏春夜半，燈火闌殘歌舞散。
自書細字答邊臣，萬里風塵入長算。
初聞橋山送弓劍，寧知玉碗人間見。
夜光炎炎衝斗牛，會有太史占星變。
人生尤物不必有，時一過目驚老醜。
念子何忍遽磨研，少待須臾圖不朽。
明窗浄几風日暖，有愁萬斛才八斗。
徑須脫帽管城公，小試玉堂揮翰手。